Document ID: 32006R0773

KOMISIJAS REGULA (EK) Nr. 773/2006
(2006. gada 22. maijs)
par pagaidu un pastāvīgām atļaujām izmantot dažas dzīvnieku barības piedevas un par pagaidu atļauju jau atļautas dzīvnieku barības piedevas jaunam lietojumam
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām (1), un jo īpaši tās 3. pantu, 9.d panta 1. punktu un 9.e panta 1. punktu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (2), un jo īpaši tās 25. pantu,
tā kā:
(1)
Ar Regulu (EK) Nr. 1831/2003 tiek reglamentētas atļaujas piedevu izmantošanai dzīvnieku ēdināšanā.
(2)
Regulas (EK) Nr. 1831/2003 25. pantā paredzēti pārejas posma pasākumi attiecībā uz pieteikumiem barības piedevu izmantošanas atļaujām, kas iesniegti atbilstīgi Direktīvai 70/524/EEK pirms Regulas (EK) Nr. 1831/2003 piemērošanas dienas.
(3)
Pieteikumus šīs regulas pielikumos minēto piedevu izmantošanas atļaujas saņemšanai iesniedza pirms Regulas (EK) Nr. 1831/2003 piemērošanas dienas.
(4)
Sākotnējās piezīmes par šiem pieteikumiem saskaņā ar Direktīvas 70/524/EEK 4. panta 4. punktu Komisijai ir iesniegtas pirms Regulas (EK) Nr. 1831/2003 piemērošanas dienas. Tāpēc minētie pieteikumi jāizskata saskaņā ar Direktīvas 70/524/EEK 4. pantu.
(5)
Iesniegti dati, pamatojot pieteikumu atļaujai izmantot sivēnu barībā mikroorganismu preparātu, kas iegūts no Kluyveromyces marxianus-fragilis B0399 MUCL 41579. Eiropas Pārtikas nekaitīguma iestāde (EPNI) 2004. gada 28. janvārī sniegusi atzinumu par šā preparāta izmantošanu. Novērtējumā konstatēts, ka Direktīvas 70/524/EEK 9.e panta 1. punktā paredzētie šādas atļaujas saņemšanas nosacījumi ir ievēroti. Tāpēc uz četriem gadiem ir jāpiešķir pagaidu atļauja minētā mikroorganismu preparāta izmantošanai, kā noteikts I pielikumā.
(6)
Ar Komisijas Regulu (EK) Nr. 1453/2004 (3) dota beztermiņa atļauja gaļas cāļu, gaļas tītaru un sivēnu barībā fermenta E1609 veidā izmantot endo-1,4-beta-ksilanāzes un endo-1,4-beta-glikanāzes preparātu apvalkotā, šķidruma un cietvielas formā un ir iegūts no Aspergillus niger (CBS 600.94). Iesniegti jauni dati pieteikuma pamatošanai par minētā fermentu preparāta lietošanas atļaujas sfēras paplašināšanu, tajā iekļaujot pīles un šai dzīvnieku sugai atļaujot preparātu uzmantot granulu formā. EPNI 2005. gada 30. novembrī sniegusi atzinumu par šā preparāta izmantošanu, kurā izdarīts slēdziens, ka preparāts nerada risku šai dzīvnieku papildu kategorijai. Šajā novērtējumā konstatēts, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi minētajam šā preparāta izmantošanas veidam ir ievēroti. Tāpēc minēto fermentu preparātu, kā norādīts II pielikumā, jāatļauj izmantot četrus gadus.
(7)
Iesniegti dati pieteikuma pamatošanai fermenta E1609 lietošanas atļaujas saņemšanai gaļas cāļu, gaļas tītaru un sivēnu barībā granulu formā. EPNI 2005. gada 30. novembrī sniegusi atzinumu par šā preparāta izmantošanu. Datu novērtējums liecina, ka Direktīvas 70/524/EEK 3.a pantā paredzētie šādas atļaujas piešķiršanas nosacījumi ir ievēroti. Tādējādi minēto fermentu preparātu, kā norādīts III pielikumā, jāatļauj izmantot bez termiņa ierobežojuma.
(8)
Minēto pieteikumu novērtējums liecina, ka ir vajadzīgas konkrētas procedūras, lai aizsargātu darbiniekus no pielikumos norādīto piedevu kaitīgās iedarbības. Šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā (4).
(9)
Regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Preparātam no mikroorganismu grupas, kas norādīts I pielikumā, piešķirta pagaidu atļauja četrus gadus izmantot par dzīvnieku barības piedevu, ievērojot minētajā pielikumā paredzētos nosacījumus.
2. pants
Fermentu grupas preparātam, kas norādīts II pielikumā, piešķirta pagaidu atļauja četrus gadus izmantot par dzīvnieku barības piedevu, ievērojot minētajā pielikumā paredzētos nosacījumus.
3. pants
Fermentu grupas preparātu, kas norādīts III pielikumā, pastāvīgi bez termiņa ierobežojuma atļauts izmantot par dzīvnieku barības piedevu, ievērojot minētajā pielikumā paredzētos nosacījumus.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 22. maijā

Labels: 0
16
17
6